
Smije li žena udijeliti milostinju iz muževa imetka ako on time nije zadovoljan i bez njegova znanja? Naime, ja sam, pored svojih obaveza oko porodice, radila ravnih četrnaest godina, ne odvajajući zaradu, a sad, kad ne radim i ponekad zatražim od muža da udlijelimo nevoljniku, da pomognemo potrebitom, on se naljuti i rekne mi da nemam pravo udjeljivati od njegova imetka.


* 
* 
* 
* 
* 
* 
* 

 
Smije li žena udijeliti sadaku iz muževog imetka bez njegovog znanja?

Ako muž dadne dozvolu ženi da udjeljuje milostinju iz njegova imetka, odnosno ako ona zna da je on time zadovoljan, tad nema smetnje u tome da ona udijeli milostinju od imetka koji je on stekao. Ali, ako joj to zabrani, u tom slučaju zabranjeno je da ona raspolaže njegovim imetkom. Ebu Davud i En-Nesai zabilježili su preko Abdullaha b. Amra, radijallahu anhu, da je Resulullah, sallallahu alejhi ve sellem, rekao: *“Nije dozvoljeno da žena udjeljuje od muževa imetka, osim s njegovom dozvolom.”* ***[Islam](https://pitajucene.com/search/islam/questions/ "Pretraži pitanja o Islamu")*** nas uči da ne zaboravljamo dobročinstvene postupke drugih ljudi. Uči nas da se zahvalimo za uslugu i da, ako smo u mogućnosti, uzvratimo na lijep način. Ako je to tako, Vaš je muž očito zaboravio da ste se nekad trudili i zalagali za boljitak porodice, a niste to bili dužni jer je muž dužan izdržavati porodicu. Da, ljudi zaboravljaju i nezahvalni su, a Plemeniti Allah ne zaboravlja i ne zapostavlja dobročinitelje. Neka se čovjek nada Allahovoj nagradi i oprostu na Danu konačnog i strašnog polaganja računa! Hoće li ženi ili neće muž biti zahvalan, nije presudno u životu. Zato su dobri ljudi govorili: “Čini dobročinstvo ljudima ne očekujući da ti se zahvale!” Koristim se ovom prilikom da podsjetim ***[hadis](https://pitajucene.com/search/Hadis/questions/ "Pretraži pitanja o hadisima")*** koji je obećava i prijeti istovremeno, a koji smo umnogome zanemarili. Ebu Hurejra, radijallahu anhu, prenosi da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, sallallahu alejhi ve sellem, rekao: *“Svakog dana, dvojica se meleka spuštaju s neba i jedan moli: ‘Allahu, nadoknadi darežljivom!’, a drugi moli: ‘Allahu, uništi* ***[imetak](https://pitajucene.com/search/imetak/questions/ "Pretraži pitanja o imetku")*** škrtice!’” (El-Buhari i Muslim). Allah je pokrovitelj uspjeha, On sve vidi i čuje.


Odgovorio: *****[Abdurrahman Kuduzović](https://pitajucene.com/search/Abdurrahman+Kuduzovi%C4%87/answers/ "Pretraži odgovore od prof. Abdurrahman Kuduzović")*****


Odgovor sa stranice minber.ba


